KIRJALLINEN KYSYMYS E-2485/00

esittäjä(t): Isidoro Sánchez García (ELDR) neuvostolle

(24. heinäkuuta 2000)

Aihe: Euroopan unionin ulkosuhteet Latinalaisen Amerikan kanssa Ranskan puheenjohtajakaudella

Euroopan parlamentille pitämässään puheessa Ranskan tasavallan presidentti Jacques Chirac esitteli neuvoston toimintaa vuoden 2000 jälkipuoliskolla ja kertoi tavoitteena olevan Euroopan unionin kansainvälisen roolin vahvistaminen.

Miten neuvosto aikoo hoitaa Euroopan unionin ulkosuhteet Latinalaisen Amerikan kanssa?

Vastaus

(9. marraskuuta 2000)

1. Neuvosto katsoo, että Euroopan unionin ja Latinalaisen Amerikan maiden hyväksymien kahdenvälisten suuntaviivojen ja sitoumusten täytäntöönpano nykyisten instituutioiden puitteissa voisi vahvistaa EU:n kansainvälistä roolia. Näiden suuntaviivojen ja sitoumusten yhteydessä on viitattava erityisesti EU:n, Latinalaisen Amerikan ja Karibian alueen valtion- ja hallitusten päämiesten ensimmäiseen huippukokoukseen (Rio de Janeiro 28. ja 29. kesäkuuta 1999) sekä EU:n ja Rion ryhmän väliseen yhdeksänteen ministerikokoukseen (Vilamoura 24. helmikuuta 2000). Mieliin palautetaan, että juuri ennen jälkimmäistä kokousta sekä välittömästi sen jälkeen järjestettiin muita, pienemmälle maantieteelliselle alueelle rajoittuneita kokouksia (ministerikokoukset EU-Meksiko, EU-Andien yhteisö, ja EU-Mercosur/Chile ja Bolivia), jotka edistivät tarkempien yhteistyön tavoitteiden määrittelyä.

Määriteltyjä yhteistyön järjestelyitä ja tavoitteita voidaan lähiaikoina syventää ja parantaa. Ne edistävät siten strategisen kumppanuuden määrittelemistä politiikan ja talouden alalla, sosiaalialalla, ympäristöasioiden, koulutuksen, kulttuurin, humanismin, tekniikan ja tieteen alalla.

2. Vilamourassa määritelty kumppanuus koskee niinkin erilaisia aloja kuin:

- kansainvälisten ja alueellisten järjestelmien asemaa ihmisoikeuksien ja perusoikeuksien edistämisessä ja suojaamisessa

- köyhyyden, sosiaalisen ja muun syrjäytymisen poistamista sekä sosiaalis-taloudellisten erojen pienentämistä

- kansainvälisen oikeuden ja humanitaarisen oikeuden periaatteiden ja määräysten noudattamista

- yhteistyön tiivistämistä kansainvälisissä yhteyksissä yhteistä etua koskevissa asioissa

- koordinointia huumausaineiden, järjestäytyneen rikollisuuden ja terrorismin muodostamien maailmanlaajuisten ongelmien torjunnassa

- luonnonkatastrofien torjumista kehityksen näkökulmasta

- estävää kehitystä ja erityisesti maailman metsävarojen suojelua sekä metsävarojen järkevää käyttämistä

- alueellista integraatiota

- kahden alueen välistä yhteistyötä kansallisten järjestelmien vahvistamiseksi sekä ehkäisemis- ja varhaisvaroitusjärjestelmien toteuttamiseksi kansainvälisten talouskriisien varalta.

Yhteisön elinten ja erityisesti Euroopan unionin neuvoston tehtävänä on näin ollen pyrkiä tiivistämään yhteistyötä Latinalaisen Amerikan kanssa erityisesti edellä mainituilla aloilla.

3. Mieliin palautetaan, että vuoden 2000 jälkipuoliskoa koskevassa Ranskan puheenjohtajakauden ohjelmassa korostetaan vuoropuhelun jatkamista Latinalaisen Amerikan alueiden kanssa alueellisten ryhmien kanssa pidettävissä säännöllisissä kokouksissa, jotka järjestetään Yhdistyneiden Kansakuntien yleiskokouksen yhteydessä. Lisäksi mainitaan, että puheenjohtajavaltio aikoo ehdottaa kumppaneilleen, että nämä harkitsisivat Kuubaa koskevan yhteisen kannan tarkistamista ja mahdollisesti vuoropuhelun käynnistämistä uudelleen sen kanssa.

4. EU:n neuvoston toimivaltaiset elimet määrittelevät hyvissä ajoin ja tarpeen mukaan soveltuvat säännöt Latinalaista Amerikkaa koskevien suhteiden syventämistä ja laajentamista varten. Ne haluavat näin osallistua EU:n kansainvälisen aseman vahvistamiseen siten kuin Eurooppa-neuvoston puheenjohtaja Jacques Chirac ehdotti puheessaan Euroopan parlamentille.